Tliet ġurnalisti tal-PBS, Ruth Castillo, Mario Micallef u Keith Demicoli huma l-uniċi tliet finalisti fil-kategorija tal-iscript televiżiv fl-edizzjoni ta’ din is-sena tal-Malta Journalism Awards li tħabbru l-bieraħ. Huma ġew nominati għas-servizzi li xxandru fl-aħbarijiet is-sena l-oħra. F’żewġ kategoriji oħra dik tal-filmati u tal-ġurnalizmu bir-radju, l-programmi ta’ TVM u ta’ Radju Malta huma ukoll l-uniċi finalisti. Fost il-programmi finalisti hemm Dissett, Bijografiji, Għandi xi Ngħid, Xarabank, Għawdex illum u Malta u lil Hinn minnha. B’kollox, il-PBS kiseb 16-il nomina għal finali tal-Malta Journalism Awards fit-tmien kategoriji differenti fosthom għal ġurnalizmu sportiv, l-ġurnaliżmu ambjentali u l-ġurnaliżmu kulturali li fih ġie nominat kollega ieħor miċ-ċentru tal-aħbarijiet Nigel Mifsud u l-ġurnalizmu marbut mal-ivvjaġġar. Ir-rebbieħa tal-awards ġurnalistiċi organizzati mill-Istitut tal-Ġurnalisti Maltin ser jitħabbru fil-bidu ta’ Mejju li ġej.